Líneik Anna Sævarsdóttir , alþingismaður Framsóknar í Norðausturkjördæmi , segir að samgönguáætlun sé allt að því samfellt samráðsferli en eins og lögin kveða á um sé lögð fram samgönguáætlun til fimmtán ára og framkvæmdaáætlun til fimm ára . Áætlunin sé endurskoðuð á minnst þriggja ára fresti , jafnvel oftar . Þetta kemur fram í frétt á visir.is í dag . „ Fyrsta skrefið þegar það á að endurskoða samgönguáætlun er að ráðherra leggur fjárhagsramma fyrir samgönguráð , “ segir Líneik Anna , en í ráðinu sitja fulltrúar bæði ráðherra og fagstofnana . Ráðið vinni tillögu að samgönguáætlun og skili tillögu til ráðherra sem svo fer yfir tillöguna og gerir hana að sínu ef honum sýnist sem svo . Að því búnu fari hún svo í samráð við almenning . „ Þar erum við stödd núna . Þriðji liðurinn er svo eftir þetta samráð , þá fer samgönguráðherra og hans ráðuneyti aftur yfir áætlunina , gerir hugsanlega einhverjar breytingar vegna ábendinga sem koma fram í samráðinu og eftir það verður áætlunin lögð fyrir þingið , “ segir Líneik Anna . Þegar nefndin var með málið til skoðunar í fyrra átti eftir að ganga frá samkomulaginu um samgönguuppbyggingu á höfuðborgarsvæðinu sem nú er komið fram . „ Við erum komin með risastór skref frá því að við lukum vinnunni við síðustu áætlun í janúar . Við erum svo að fá inn flugstefnu í fyrsta skipti og heildarstefnu í almenningssamgöngum og ég sé fyrir mér að það verði töluverð vinna að fara í gegnum það , “ segir Líneik .